Som noget helt nyt er skraldebilerne i Aalborg begyndt at køre på skrald. Den almindelige diesel er skiftet ud med biodiesel, der er fremstillet af affalds- og restprodukter.

Skraldemand Henrik Klovnhøj er begejstret for Aalborg Renovations nyeste miljøtiltag. - Nu tanker vi med grøn samvittighed, for det er biodiesel vi bruger frem for den traditionelle, siger Henrik Klovnhøj til TV2 Nord. Det er 44 af lastbilerne, som nu kører på den miljøvenlige diesel, og det helt uden at køretøjerne er blevet bygget om. Brændslet er lavet på affaldsprodukter og vegetabilske olier. - Jeg frygtede, at det ville lugte lidt af grillbar, fordi det er vegetabilsk olie, men det gør det ikke, forklarer afsnitsleder ved Aalborg Renovation, Anders Dahl, til TV2 Nord. Biodieslen giver en CO2-reduktion på op til 90 % sammenlignet med traditionel diesel, og det mindsker samtidig udledningen af skadelige med op til 30 %. Det er endnu ikke diesel lavet på affald fra Aalborg, som er at finde i lastbilernes tanke. Forbedret arbejdsmiljø Henrik Klovnhøj er også arbejdsmiljørepræsentant hos Aalborg Renovation. - Jeg kan jo mærke en forskel på, at vi ikke går og indånder diesellugten som normalt, og som vi ved at der ikke er særlig sund, forklarer han. Og der er flere fordele ved den nye diesel. - Der er et eller andet i den nye biodiesel, som gør, at det nedsætter støjen en smule på lastbilen. Så det har en kæmpe fordel miljømæssigt, men også på vores arbejdsmiljø, slutter Henrik Klovnhøj. På sigt håber Aalborg Renovation, at man kan komme til at køre på el.